All I Want for Christmas Is You

"**All I Want for Christmas Is You**" (בעברית: "**כל מה שאני רוצה לחג המולד זה אותך**") הוא שיר חג מולד של הזמרת-יוצרת האמריקאית מריה קארי.

קארי כתבה והפיקה את השיר יחד עם וולטר אפאנאסייף. חברת התקליטים קולומביה רקורדס פרסמה את השיר ב-28 באוקטובר 1994, כסינגל המוביל של אלבום חג המולד הראשון ואלבום האולפן הרביעי שלה, ''Merry Christmas''. השיר זכה להצלחה בינונית עם צאתו, אך צבר פופולריות רבה במרוצת השנים. כל שנה בתקופת חג המולד, חוזר השיר למצעדי השירים ברחבי העולם וזוכה למיקומים גבוהים יותר ביחס לשנה הקודמת.

השיר הגיע לשיא הפופולריות שלו בדצמבר 2019, 25 שנים לאחר צאתו, כאשר כבש את פסגת מצעד הבילבורד הוט 100, ובכך הוא הפך לסינגל ה-19 של קארי שעשה זאת. קארי הפכה לאמנית השנייה עם מספר להיטי המקום הראשון הרב ביותר בארצות הברית (אחרי הביטלס) ואמן הסולו היחיד שעשה זאת. בשנת 2020, 26 שנים מצאתו המקורית, הצליח השיר להגיע למקום הראשון במצעד הסינגלים הבריטי וקבע שיא היסטורי במצעד. זהו השיר שצבר את מרבית השבועות במצעד הבילבורד הוט 100; 20 שבועות בסך הכול.

לשיר מספר וידאו קליפים, ספר ילדים שיצא ב-2015, סרט ילדים שיצא ב-2017 ועוד סוגי מרצ'נדייזינג רבים שיצאו לאורך השנים במטרה לקדם את השיר. ב-2019 יצא סרט דוקומנטרי קצר שחוקר את הצלחת השיר. עם סך מכירות של יותר מ-16 מיליון עותקים ברחבי העולם, השיר נשאר כסינגל הבינלאומי המוצלח ביותר של קארי וכן אחד מהשירים הנמכרים ביותר בכל הזמנים.

ב-25 בדצמבר 2020, הוכרז באופן רשמי כי השיר צבר 17.2 מיליון השמעות בספוטיפיי ביממה אחת; שיא של כל הזמנים, ובמחצית שנת 2022 הגיע השיר למיליארד השמעות בספוטיפיי בלבד. קודם לכן, בשנת 2021, היה השיר לסינגל הראשון שדורג שלוש פעמים נפרדות בראש מצעד הסינגלים של "בילבורד הוט 100".

## ביקורות
במשך השנים זכה השיר לביקורות חיוביות ושבחים רבים. "דיילי טלגרף" הכתירו את "All I Want for Christmas Is You" לשיר חג המולד של העשור בממלכה המאוחדת. מגזין "רולינג סטון" דירגו אותו כשיר חג המולד והרוק אנד רול הרביעי הטוב ביותר, וכינו אותו "holiday standard".

בדצמבר 2019, השיר הגיע למקום הראשון בבילבורד הוט 100 והפך ללהיט ה-19 במספרו של קארי שכבש את פסגת המצעד.

### רשימות כל הזמנים

## הצלחה מסחרית
### אמריקה הצפונית

בארצות הברית, בשבוע הראשון של ינואר 1995, השיר "All I Want for Christmas Is You" דורג במקומות 6 ו-12 בהתאמה במצעד השירים העכשוויים למבוגרים ובמצעד שירי הרדיו. השיר הופיע שוב בשני המצעדים האלה בדצמבר 1995 ובדצמבר 1996. השיר לא היה זכאי להיכלל במצעד הבילבורד הוט 100 בזמן יציאתו המקורית, משום שהוא לא יצא מסחרית כסינגל בפורמט פיזי. הכלל הזה בוטל בשנת 1998, מה שאפשר לשיר להיכנס למצעד (לשבוע אחד בלבד, במקום 83, בינואר 2000). השיר הגיע למקום הראשון במצעד השירים הדיגיטליים בדצמבר 2005, אך הוא לא הצליח להגיע לשיא חדש במצעד הבילבורד הוט 100 משום שהוא נחשב ל"שיר חוזר" ולכן לא היה זכאי להיכנס מחדש למצעד.

מדי דצמבר בין 2005 ל-2008, השיר הגיע למקום הראשון במצעד השירים החוזרים של ההוט 100. בשנת 2012, לאחר שכלל המצעד התעדכן כך שכל השירים שנמצאים ב-50 העליונים יכולים להיכנס למצעד הבילבורד הוט 100, הוא נכנס מחדש למצעד במקום ה-29 והגיע לשיאו כאשר דורג במקום ה-21 ב-5 בינואר 2013. בדצמבר 2017 השיר הגיע למקום התשיעי במצעד הבילבורד הוט 100; הוא היה שירה ה-28 שדורג בעשירייה הפותחת במצעד והראשון שלה מאז "Obsessed" ב-2009 שעשה זאת. לאחר מכן "All I Want for Christmas Is You" דורג במקום השלישי ב-5 בינואר 2019, ובכך הפך לשיר החג השני בהיסטוריה שדורג בחמישייה הפותחת, אחרי "" מ-1958.

ברולינג סטון טופ 100 הגיע השיר למקום הראשון ב-12 בדצמבר 2019, והפך לשירה הראשון של קארי שמגיע לראש המצעד, והארבעה-עשר שלה בסך הכול שמגיע למקום הזה. במצעד המתוארך ל-21 בדצמבר 2019, "All I Want for Christmas Is You" הגיע לראש מצעד ההוט 100 בפעם הראשונה, עם 45.6 מיליון השמעות ו-27,000 מכירות דיגיטליות. הוא הגיע למקום הראשון אחרי 35 שבועות מצטברים במצעד, מה שהפך אותו לעלייה האיטית ביותר למקום הראשון בהיסטוריה של המצעד, ועקף את "" של לוס דל ריו, שעשה זאת באוגוסט 1996 אחרי 33 שבועות. השיא הזה נשבר מאוחר יותר ב-2022 על ידי "Heat Waves" של גלאס אנימלס, שהגיע למקום הראשון בשבוע ה-59 שלו במצעד. בנוסף, השיר שבר את השיא למרחק הזמן הארוך ביותר עד להגעה למקום הראשון – 25 שנה לאחר יציאתו המקורית. זו הייתה רק הפעם השנייה בכל יותר משישה עשורים של ההוט 100 ששיר חג הגיע למקום הראשון במצעד הראשי, והפעם הראשונה מאז "The Chipmunk Song" בשנת 1958. עם ההישג הזה, קארי הרחיבה את השיא שלה כזמר הסולו בעל מספר השירים הרב ביותר שהגיעו למקום הראשון בהוט 100, עם תשעה-עשר כאלה, וכן הגיעה לשבוע ה-80 שלה במצטבר במקום הראשון – גם זה שיא בפני עצמו, יותר מכל אמן אחר.

אף על פי שהשיר יצא ב-1994, "All I Want for Christmas Is You" היה השיר האחרון שהגיע למקום הראשון בעשור השני של המאה ה-21, וגם הראשון שהגיע למקום הראשון בשנות ה-20 של המאה ה-21, לאחר ששהה שבוע שלישי בפסגת ההוט 100 ב-4 בינואר 2020. בכך, קארי הפכה לאמן הראשון בהיסטוריה שהגיע למקום הראשון בארבעה עשורים שונים: שנות ה-90, שנות ה-2000, שנות ה-2010 ושנות ה-2020. כמו כן, "All I Want for Christmas Is You" חוזר לפסגת המצעד בכל עונת חג מאז; בכך, הפך לשיר החג ששהה את מרבית הזמן במקום הראשון, ולשיר הראשון בהיסטוריה של המצעד שהגיע לראש הטבלה בשלוש הרצות נפרדות במצעד. השיר היחיד האחר שהגיע למקום הראשון בשתי הרצות נפרדות הוא "The Twist" של צ'אבי צ'קר. עם ההצלחה של השיר במצעד, קארי רשמה לעצמה גם את השבוע ה-90 שלה במצטבר במקום הראשון – שיא נוסף שהורחב.

כאשר השיר חזר למקום הראשון למשך שבוע שישי לא-רצוף ב-25 בדצמבר 2021, קארי הפכה לאמן הראשון שהגיע לראש שני מצעדי ההוט 100 המתוארכים ל-25 בדצמבר, אחרי "Hero" ב-1993. עם השבוע השמיני שבו ניצב השיר בראש המצעד, קארי השתוותה לדרייק בתור האמן שמספר השירים שלו שהו שמונה שבועות או יותר במקום הראשון בהוט 100 – לשניהם חמישה שירים בסך הכול. לאחר שהשיר חזר למקום הראשון בפעם העשירית, קארי הפכה לאישה הראשונה בהיסטוריה, והאמן השלישי בסך הכול אחרי Boyz II Men ודרייק, שיש להם שלושה שירים ששהו במקום הראשון במשך עשרה שבועות או יותר. כשהשיר הגיע למקום הראשון בפעם ה-13, "All I Want for Christmas Is You" הפך לשיר הראשון שהגיע לראש מצעד ההוט 100 בחמש הרצות נפרדות, וקארי השתוותה ל-Boyz II Men כשני האמנים היחידים שיש להם שלושה שירים ששהו 13 שבועות או יותר במקום הראשון. זה נשבר בשבוע שלאחר מכן, כשהשיר שהה שבוע 14 במקום הראשון, מה שהפך את קארי לאמן הראשון בהיסטוריה עם שלושה שירים ששהו 14 שבועות או יותר במקום הראשון. השיר השתווה ל-"We Belong Together" כשירה השני של קארי עם משך השהייה הארוך ביותר במקום הראשון, אחרי "One Sweet Day". לאחר שהשיר צבר את השבוע ה-15 וה-16 במקום הראשון, "All I Want for Christmas Is You" השתווה ל-"One Sweet Day" כשירה של קארי ששהה את מרבית השבועות בראש המצעד בארצות הברית. לבסוף, השוויון נשבר בשבוע שלאחר מכן, כשהשיר שהה שבוע 18 בפסגת ההוט 100, מה שהפך את "All I Want for Christmas Is You" לשיר הארוך ביותר של קארי במקום הראשון בארצות הברית, וכן לשלישי באורכו בכלל בהיסטוריה של ההוט 100, אחרי "Old Town Road" של ליל נאז X ובילי ריי סיירוס ו-"" של שאבוזי. השיר שבר את השוויון במצעד המתוארך ל-20 בדצמבר 2025, כאשר דורג במקום הראשון בהוט 100 במשך שבועו ה-20 במצטבר, ובכך הפך לשיר בעל מספר השבועות הרב ביותר בראש המצעד בכל הזמנים. זהו המקרה השני שבו מריה קארי קובעת שיא זה, לאחר ש-"One Sweet Day" החזיק בו קודם לכן בין השנים 1996 ל-2019.

מבין השירים שהוקלטו לפני שנת 2000, זהו הסינגל הדיגיטלי הנמכר ביותר בידי אישה, וכן הסינגל הדיגיטלי הנמכר ביותר מבין שירי החגים בכלל. נכון לדצמבר 2019, סך המכירות הדיגיטליות של השיר לפי Nielsen SoundScan עמד על 3,588,000 עותקים בסך הכול. ב-3 בדצמבר 2021, "All I Want for Christmas Is You" קיבל מעמד יהלום מטעם איגוד תעשיית ההקלטות האמריקאי (RIAA) לאחר שנמכר בלמעלה מ-10 מיליון עותקים, והפך לשיר החג הראשון שהשיג זאת, מה שהפך את קארי לאישה השנייה בהיסטוריה שיש לה גם סינגל וגם אלבום עם מעמד יהלום, אחרי טיילור סוויפט. עד 20 בדצמבר 2021, השיר צבר בארצות הברית בלבד 4.3 מיליארד חשיפות ברדיו, 1.4 מיליארד השמעות ו-3.7 מיליון הורדות דיגיטליות. ב-6 בדצמבר 2024, "All I Want for Christmas Is You" הגיע למעמד של 16 פלטינות בסך הכול לפי איגוד תעשיית ההקלטות האמריקאי (RIAA).

נכון לגיליון המתוארך ל-4 בינואר 2025, השיר הוביל את מצעד שירי החג במשך 65 שבועות מצטברים, מתוך 73 שבועות שבהם המצעד התקיים מאז שהושק ב-2011; הוא הוביל את המצעד במשך 43 שבועות רצופים במהלך תקופות החגים בין 2015 ל-2023, עד שהרצף נשבר על ידי "Rockin' Around the Christmas Tree" של ברנדה לי. אף שיר אחר לא שהה יותר משלושה שבועות במקום הראשון במצעד שירי החג מאז שהמצעד הושק ב-2011. ב-18 בנובמבר 2021, השיר הוכתר בתור "שיר החגים הגדול ביותר בכל הזמנים" (*#1 Greatest Holiday 100 Song of All Time*) על ידי בילבורד.

בקנדה, "All I Want for Christmas Is You" הגיע למקום הראשון במצעד קנדה הוט 100 לראשונה בגיליון המתוארך ל-5 בינואר 2019, והפך לשיר חג המולד הראשון אי-פעם שהגיע לראש המצעד. בכך הוא הפך לשירה האחד-עשר של קארי שהגיע למקום הראשון במדינה, והראשון מאז "" (1999), וכן השיר הראשון שלה שהגיע לפסגה בעידן ההוט 100 הקנדי. מאז, השיר חזר למקום הראשון במשך חמש שנים רצופות (מ-2020 עד 2025), ובסך הכול שהה עד היום 14 שבועות בפסגה. "All I Want for Christmas Is You" הוא הסינגל הנמכר ביותר של קארי בקנדה, לאחר שקיבל במדינה מעמד יהלום, והפך לשירה הראשון שהשיג מעמד זה.

## הרמיקס עם ג'סטין ביבר

בשנת 2011 הקליטה קארי דואט מיוחד של השיר יחד עם הזמר הקנדי ג'סטין ביבר, תחת הכותרת "(!All I Want for Christmas for You (SuperFestive", אשר נכלל באלבום החג הראשון של ביבר, Under the Mistletoe, ופורסם כסינגל השני מתוכו.

בשנת 2020, קיבל הרמיקס את תואר הזהב על ידי איגוד תעשיית ההקלטות האמריקאי.

## וידאו קליפים
לשיר ארבעה וידאו קליפים שיצאו לאורך השנים. הקליפ הראשון יצא בשנת 1994 וליווה את השחרור המקורי של השיר. הקליפ בנוי כמו לקט של סרטים ביתיים ישנים  ובהם קארי נהנת מפעילויות חגיגיות וחורפיות, בין היתר: בביתה חוגגת את חג המולד, משחקת בשלג, רוקדת יחד עם סנטה קלאוס, שרה ליד המזחלת של סנטה קלאוס, מתגלשת במזחלת ועוד. הקליפ מכיל צילומי קליידוסקופ כאילו במבט דרך פתיתי שלג או קישוטי זכוכית.

הקליפ השני יצא גם הוא ב-1994, צולם בשחור לבן באולפן, ובו קארי לבושה בלבוש של שנות ה-60. הקליפ מזכרי קליפים של להקות כמו הרונטס והסופרימס.

הקליפ השלישי יצא בשנת 2011 וליווה את גרסת הרמיקס בהשתתפותו של ג'סטין ביבר. בקליפ ביבר מגיע לחנות כולבו גדולה ומקושטת של מייסיס ובה קארי היא סוג של סנטה קלאוס. השניים שרים יחד ולחוד בחנות ומחלקים מתנות לאורחי החנות. הקליפ עמוס בפרסומות סמויות למוצרים שנמכרים בחנות.

הקליפ הרביעי, יצא בשנת 2019 כחלק מהקמפיין של קארי להכניס את השיר למקום הראשון במצעד הבלבולד. הגרסה הזו נקראת Make my wish come true, כחלק ממילות השיר וגם בשל שאיפתה להכניס את השיר למקום הראשון. את הקליפ ביים ג'וזף קאהן. בקליפ קארי שרה ומופיעה בסדנה של סנטה קלאוס  אליו נכנסת ילדה קטנה. בקליפ משתתפים גם שני ילדיה של קארי.

## תביעת זכויות יוצרים
ביוני 2022 הגיש הזמר ויוצר מוזיקת הקאנטרי אנדי סטון, תביעה על סך 20 מיליון דולר נגד קארי ואפאנאסייף, בטענה של הפרת זכויות יוצרים על שיר באותו שם  של להקתו, "וינס ואנס אנד דה וליאנטס" , משנת 1989. סטון, הוא "וינס ואנס", טען שהשיר שלו קיבל זמן שידור נרחב במהלך עונת החגים בשנת 1993, וקארי ואפאנאסייף ניצלו זאת בכוונה תחילה כדי לקדם את השיר שלהם.

## מיקומי שיא

### מצעדי סוף שנה

### מצעדי עשור

## נתוני מכירות

## קישורים חיצוניים

## הערות שוליים

קטגוריה:סינגלים מ-2011
קטגוריה:שירי 2015
קטגוריה:סינגלים מ-2015
קטגוריה:שירי מריה קארי
קטגוריה:שירים באנגלית
קטגוריה:שירים שנכתבו על ידי מריה קארי
קטגוריה:וידאו קליפים שבוימו על ידי ג'וזף קאהן
קטגוריה:וידאו קליפים שבוימו על ידי דיאן מרטל
קטגוריה:וידאו קליפים בשחור-לבן
קטגוריה:שירי חג המולד
קטגוריה:סינגלים שהגיעו למקום הראשון באוסטריה
קטגוריה:סינגלים שהגיעו למקום הראשון בדנמרק
קטגוריה:סינגלים שהגיעו למקום הראשון בהונגריה
קטגוריה:סינגלים שהגיעו למקום הראשון ביוון
קטגוריה:סינגלים שהגיעו למקום הראשון בנורווגיה
קטגוריה:סינגלים שהגיעו למקום הראשון בניו זילנד
קטגוריה:סינגלים שהגיעו למקום הראשון בפורטוגל
קטגוריה:סינגלים שהגיעו למקום הראשון בפינלנד
קטגוריה:סינגלים שהגיעו למקום הראשון בשוודיה
קטגוריה:סינגלים שהגיעו למקום הראשון בשווייץ
קטגוריה:סינגלים שהגיעו למקום הראשון במצעד הבילבורד גלובל ללא ארצות הברית
קטגוריה:סינגלים שהגיעו למקום הראשון במצעד הבילבורד גלובל 200
קטגוריה:סינגלים שהגיעו למקום הראשון במצעד הבילבורד הוט 100
קטגוריה:סינגלים שהגיעו למקום הראשון במצעד הבין-לאומי של אוריקון
קטגוריה:סינגלים שהגיעו למקום הראשון במצעד הסינגלים האוסטרלי
קטגוריה:סינגלים שהגיעו למקום הראשון במצעד הסינגלים הבריטי
קטגוריה:סינגלים שהגיעו למקום הראשון במצעד קנדה הוט 100
קטגוריה:שירי פלטינה מחומשת בממלכה המאוחדת
קטגוריה:שירי יהלום בארצות הברית
קטגוריה:סינגלים בהוצאת איילנד רקורדס
קטגוריה:סינגלים בהוצאת קולומביה רקורדס
קטגוריה:סינגלים בהוצאת רפרייז רקורדס